Publication: Magyar Közlöny
Issue: MK-2001-59 (Year: 2001, Number: 59)
Era: 1990-2004
Section: Az agrárgazdasági célok 2001. évi költségvetési támogatásáról szóló 15/2001. (III. 3.) FVM rendelet (a továbbiakban: R.) 2. §-a a következő (8) bekezdéssel egészül ki:
Paragraph Index: 47

2. § Az R. 5. §-ának a) és e) pontjai helyébe a következő rendelkezések lépnek: (A támogatás igénybevételének további feltétele) „a) előző évi összes árbevételében a mezőgazdasági tevékenységből származó árbevétel érje el az ötven százalékot. A kezdő vállalkozások, illetve azon mezőgazdasági termelők esetében, akik/amelyek a tárgyévet megelőző évben az őket ért árvíz-, belvíz- és aszálykárok miatt szerepelnek az illetékes megyei földművelésügyi hivatal kárfelmérés alapján készített nyilvántartásában, a mezőgazdasági tevékenységből származó árbevételt a tárgyévi várható árbevétel alapján is lehet számítani. Ebben az esetben a tárgyévi várható árbevételről az igénylőnek nyilatkoznia kell. Ez a rendelkezés nem vonatkozik az agrárképzést folytató oktatási intézmények tangazdaságaira/tanüzemeire és kutató intézményekre, amennyiben a TEÁOR 01.1—01.3, 01.50, 02.01 és 05.01 pontjai szerinti tevékenységet végeznek;” „e) a vetőmag, illetve szaporítóanyag, a műtrágya és a növényvédő szer felhasználását (műtrágya és növényvédő szer esetében, beleértve a szőlő és gyümölcsös területeket is) áfa nélkül számított, legalább az igénybe vett támogatás mértékéig saját névre szóló, igazoltan kiegyenlített számlával — integráció vagy áruhitel konstrukcióban folyó termelés esetén áruhitel megállapodással és saját névre szóló átvételi bizonylattal — igazolja. Szervestrágya-felhasználás esetén a helyben szokásos áron — maximum ezer forint/tonna értéken — a falugazdász igazolása is elfogadható. Elfogadható a számlák váltóval történt kiegyenlítése. Az árvízzel sújtott területeken azok részére, akik igazoltan adományként részesültek vetőmagban, a megyei földművelésügyi hivatal a vetőmag számla benyújtási kötelezettsége alól — az adomány mértékéig — felmentést adhat. Az adomány tényét és mértékét az illetékes polgármesteri hivatal jegyzője által kiadott igazolással kell dokumentálni;”

Source: https://magyarkozlony.hu/hivatalos-lapok/5e0da1329158c412171a080ee22d38ac45fcfe83/dokumentumok/0ebd7df273c3a4935f7cd21938498a23da6760db/letoltes